
whech wer assigned, for he wold a sperd1 it for evyr if it had
be so that men or wommen myth a leved with-oute mete or
drynk or other necessaries.   For a dore was mad beside, but
nevyr open with-oute his special comaundment, not for the
maydenes to go owt, but for him to entyr on-to them for
goostly coumfort, or techyng of religion, or visiting of the
seke, or swech othir neccessarie causes; eke of that dore was
he gayler2 him-self; no man bare that keye but he.   Whidir
that he went, wher-evyr he dwelt, the keye of that dore was
with hym, so was he gelous lover of there clennesse.   Aftir
this he stodyed sor that there schuld no thing owtward breke
that pes whech these solitarye folk had in ther clauser.   He
lerned eke of religious men and wise men that it was not
convenient, ne sykir3, that seculer maydenes rennyng a-boute
the world schuld serve swech solitarye persones; for evel
speche often tyme appeyreth4 ful good maneres, and eke thei
that runne so a-boute schuld bryng clatering tydingis, whech
myth apeyre5 the soules of the nunnes.   For this cause thoo
same seculer maydenes, with the good counsel of ther fader
Gilbert and part[l]y with ther owne devocion, desired to have
a religious habite and so dwelle with the nunnes; and as thei
desired so had thei.   For ther, whan thei wer clad in a ful
pore lyf, thei served the nunnes and lyved in ful honest con-
versacion....
Than say our fader in his inwardly consideracion that,
with-outen mennys solace and purvyaunce, womennes besi-
nesse profitith but lytyl; therfor chase he certeyn men whech
schuld ovyr-se ther possessiones and have governauns of all
tho grete materes whech longed on-to them. Summe of these
chase he of his plowmen and of his servauntes, summe of pore
niennes childyrn and beggeres whech he had norched fro ther
childhod. He was lich the servaunt of whech the gospel
spekith, that at the comaundment of our Lord went in-to the
lanes and stretes of the cite, and swech as he fonde pore or
febil, brou[gh]t and compelled them to enter, that his lordis
hous schuld be ful....Thus be processe of tyme, be the wil of
r our Lord God,...many rich men, noblemen of Ynglond, that is
1 would have shut.     * jailor.     8 safe.     * corrupteth.     * impair.
